
În luna iunie 2020, numărul special al jurnalului American, British and Canadian Studies a apărut la editura Universității Lucian Blaga din Sibiu. Ajuns la numărul 34, volumul Literature and the City, care reunește o colecție de eseuri incitante și, totodată, captivante prin relevanța temei pentru societatea contemporană, a fost coordonat de conf. univ. dr. Dragoș Ivana, cadru didactic la Facultatea de Limbi și Literaturi Străine din cadrul Universității din București. 
Persoanele interesate pot accesa publicația online, începând cu data de 17 iulie 2020, pe SCIENDO, varianta online deținută de renumita editură De Gruyter, aici. 
Semnatarii articolelor, cercetători și universitari atât din țară, cât și din străinătate, oferă o gamă variată de răspunsuri la întrebări ce au ca obiect relația dintre literatură și oraș, tipurile de oraș (re)prezentate de literatură și, nu în ultimul rând, modul în care literatura generează o epistemologie a urbanului. 


Conf. univ. dr. Dragoș Ivana are o activitate publicistică remarcabilă, dintre care semnalăm cartea Embattled Reason, Principled Sentiment and Political Radicalism: Quixotism in English Novels, 1742-1801, publicată la Editura Brill în anul 2014.


